Der er mange historier om svømmere, der ikke vasker sig eller måske endda tisser i vandet.

Svømmehallerne oplever i alt fald stor forskel på, hvor meget klor de har brug for for at holde bassinerne fri for bakterier, for eksempel når der er store svømmestævner.

Men det er antagelser og holdninger, mener formanden for Dansk Svømmebadsteknisk Forening, Lars Norring.

Nu skal forskere undersøge, om der er noget om snakken.

- Vi har taget kontakt til DTU for at få sat gang i et forskningsprojekt, så vi kan få fakta på bordet. Det er vigtigt for os at få styr på, hvad årsagen er til, at der skal tilsættes klor i vandet, siger Lars Norring.

Slotssøbadet bruger mere klor til stævner

Otto Skak, der er direktør i Slotssøbadet i Kolding, er træt af, at det altid er almindelige badegæster, der får skylden for ikke at vaske sig ordentligt, når de går i svømmehallen.

Han mener, at elitesvømmerne er særligt slemme til at springe badet over, når de skal til stævne.

Læs også : Svømmehaller døjer med lort og opkast: Må lukke bassiner

Under de nordiske mesterskaber i 2016 brugte Slotssøbadet dobbelt så meget klor som på en almindelig weekend med samme antal gæster.

- Vi har helt klart de store problemer, når vi har de store svømmestævner. Der er de rent ud sagt nogle store 'svin', siger Otto Skak.

Svømmeunionen: Adskil fakta og antagelser

Direktør i Dansk Svømmeunion, Pia Holmen Christensen, køber ikke kritikken.

- Jeg tænker, at nu skal vi lige holde fakta og antagelser adskilt. Otto Skak taler mod bedre vidende, når han kalder elitesvømmerne for nogle svin. Det synes jeg faktisk er uartigt, siger hun.

Leder af teknik og rengøring i Svømmehallen i Fredericia, Christian Rathenburg, oplever også klor-problemet ved stævner. Ligesom DGI-Huset i Vejle.

- Når vi har stævner med mange i vandet, så har vi et større klorforbrug, siger Jørgen Jørgensen, der er teknisk chef i DGI-Huset.

Elitetræner: Klorsystemerne kan ikke følge med

Cheftræner for Vejle Svømmeklub, Johan Seistrup, peger på, at det kan være svært at generere nok klor til at holde bassinet rent ved stævner.

- Der er stor forskel på, om der kommer 4-500 svømmere i bassinet samtidig i forhold til samme antal over en hel dag. Johan Seistrup, cheftræner Vejle Svømmeklub

- Der er stor forskel på, om der kommer 4-500 svømmere i bassinet samtidig i forhold til samme antal over en hel dag. Det kan jeg opleve i forskellige svømmehaller. De er simpelthen ikke gearet til det, siger han.

Han erkender, at ikke alle elitesvømmere er gode til at vaske sig.

- Det har jeg også kunnet se som elitetræner. Men hr og fru Danmark kan være lige så slemme til det her med afvaskning i svømmehallerne, siger Johan Seistrup.

Fokus på badet

Johan Seistrup tror ikke, at man kan komme det her til livs.

- Man skal nok have fokus på det her med at gå i bad. Det er nok det, man skal tage fat på først, siger han.

Som elitetræner har Johan Seistrup også en interesse i at finde ud af, hvordan hallerne kan bruge mindre klor.